ID-DEĊIŻJONI TAL-KUMMISSJONI
tas-7 ta' Marzu 2005
li temenda l-Appendiċi ta' l-Anness XIV ta' l-Att ta' l-Adeżjoni ta' l-2003 dwar ċerti stabbilimenti fis-settur tal-laħam fis-Slovakkja
(innotifikata taħt in-numru tad-dokument C(2005) 512)
(Test b'rilevanza għaż-ŻEE)
(2005/189/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta' l-Adeżjoni tar-Repubblika Ċeka, l-Estonja, Ċipru, l-Latvja, il-Litwanja, l-Ungerija, Malta, l-Polonja, s-Slovenja u s-Slovakkja (1), u b'mod partikolari l-Anness XIV tal-Kapitolu 5, Taqsima B, paragrafu (d) tiegħu,
Billi:
(1)
L-Anness XIV, Kapitolu 5, Taqsima B, paragrafu (a) ta' l-Att ta' l-Adeżjoni ta' l-2003 jistipula li l-ħtiġijiet strutturali stabbilit fl-Anness I għad-Direttiva tal-Kunsill 64/433/KEE tas-26 ta' Ġunju ta' l-1964 dwar kondizzjonijiet sanitarji għall-produzzjoni u t-tqegħid fis-suq ta' laħam frisk (2) u fl-Annessi A u B għad-Direttiva tal-Kunsill 77/99/KEE tal-21 ta' Diċembru 1976 dwar problemi sanitarji li għandhom effett fuq il-produzzjoni u t-tqegħid fis-suq ta' prodotti tal-laħam u ċerti prodotti li joriġinaw minn annimali (3) m'għandhomx japplikaw għal stabbilimenti fl-Islovakkja li huma elenkati fl-Appendiċi (4) ta' l-Anness XIV għall-Att ta' l-Adeżjoni sal-31 ta' Diċembru ta' l-2006, soġġetti għal ċerti kondizzjonijiet.
(2)
L-Appendiċi ta' l-Anness XIV ta' l-Att ta' l-Adeżjoni ta' l-2003 ġie emendat bid-Deċiżjoni tal-Kummissjoni 2004/463/KE (5).
(3)
Skond l-informazzjoni minn dikjarazzjoni uffiċjali mill-awtorità kompetenti Slovakka tliet stabbilimenti tal-laħam lestew il-proċess tagħhom ta' żvilupp u issa jinsabu f'konformità sħiħa mal-leġiżlazzjoni Komunitarja. Aktar minn hekk, żewġ stabbilimenti tal-laħam minn dik il-lista waqqfu l-attivitajiet tagħhom. Dawk l-istabbilimenti għandhom għalhekk jitneħħew mil-lista ta' l-istabbilimenti li huma fi stat ta' tranżizzjoni.
(4)
Tliet stabbilimenti tal-laħam fil-lista ta' stabbilimenti li huma fi stat ta' tranżizzjoni għamlu sforzi kbar sabiex jaslu fi stat ta' konformità mal-kondizzjonijiet strutturali stipulati fil-leġiżlazzjoni Komunitarja. Iżda, dawk l-istabbilimenti li mhumiex f'pożizzjoni li jispiċċaw il-proċess ta' żvilupp tagħhom sal-limitu ta' skadenza stabbilit minħabba restrizzjonijiet tekniċi eċċezzjonali Għalhekk huwa ġġustifikat li jitħalla iktar żmien għall-proċess ta' żvilupp tagħhom.
(5)
L-Appendiċi ta' l-Anness XIV ta' l-Att ta' l-Adeżjoni ta' l-2003 għandu għalhekk jiġi emendat kif xieraq. Għall-finijiet ta' ċarezza, dan għandu jiġi sostitwit.
(6)
Il-Kumitat Permanenti tal-Katina Alimentari u s-Saħħa ta' l-Annimal ġie informat bil-miżuri li għalihom hemm provvediment f'din id-Deċiżjoni,
ADOTTAT DIN ID-DEĊIŻJONI:
Artikolu 1
L-Appendiċi ta' l-Anness XIV ta' l-Att ta' l-Adeżjoni hu sostitwit mit-test fl-Anness ta' din id-Deċiżjoni.
Artikolu 2
Id-Deċiżjoni hija indirizzata lill-Istati Membri.
Magħmula fi Brussell, fis-7 ta' Marzu 2005.